Foto: Facebook



HAMED BANGOURA putem Facebooka pokrenuo je peticiju u kojoj traži da se u Hrvatskoj organiziraju novi izbori, na koje se ne bi smjela prijaviti niti jedna aktualna politička stranka. Od stranaka traži da na svoje djelovanje stave dobrovoljni četverogodišnji moratorij.



Bangoura je peticiju pustio u opticaj u srijedu navečer. Jutros je na Facebooku napisao da ga je zbog toga na mobitel nazvao jedan visokopozicionirani političar. Ovako je Bangoura prepričao njihov razgovor:



On: "Bok, pa di si ti?"

Ja: "Evo tu sam"

On: "Čujem da ti je dijete u bolnici?"

Ja: "Je, nažalost, al bit će ok". (ovdje očekuješ pitanje tipa: "Šta se dogodilo?"), ali slijedi ovo:

On: "Čuj ova tvoja peticija na Facebooku...".

Naravno ide odmah prekid s moje strane:

Ja: "Ovako, zaustavi se, odjebi u poskocima i nemoj me više nikad nazvati". Prekid.

On, ponovni poziv: "Šta si ti misliš, tko si ti? Jesi ti svjestan tko sam ja?". slijedi novi prekid s moje strane.



Peticiju Hameda Bangoure, koja se proširila po Facebooku i očigledno izazvala burne reakcije u političkim krugovima, prenosimo u cijelosti:



"Članovima sljedećih stranaka, HDZ, SDP, IDS, HSLS, HNS, HSS, HDSSB, SDS, HČSP, HSP, LABURISTI i svim ostalima kojima se ne mogu sjetiti imena…



(NAPOMENA: Eksplicitan tekst, zabranjeno za mlađe od 18 godina)



Poštovani političari,



prije svega dozvolite da Vam se zahvalim na 23 godine pljačke i sustavnog uništavanja jedne od najljepših država na svijetu, država koju je Bog stvorio zadnjeg radnog dana i koja je zahvaljujući Vama poštovani političari, umjesto bisera i perjanice EU, postala ruglo i rob EU.



Dozvolite mi da vas upozorim na činjenicu kako su vaši građani umorni, iscrpljeni, skršeni, pokradeni, jadni i ofucani nakon 23 godine grubog seksa s vama, uvijek jednim te istim političkim opcijama, istim kumskim i rodbinskim vezama, istim kadrovskim rješenjima. ( Do ovdje sam fin i suzdržavam se, trudit ću se nastaviti u tom tonu )



Kad spominjem grubi seks, onda se to, kad se vas nekolicina, redate na nama, u narodnom žargonu zove REDALJKA. Dakle ne grupni seks, jer mi u njemu ne uživamo, već REDALJKA u kojoj se vi dragi političari redate na nama i brutalno nas silujete.



Nažalost taj seksualni odnos je odnos u kojem narod ne uživa, već istinski pati kao silovana žena ili muškarac. Nije što boli, već stvara traume koje kao i kod silovane osobe, ostavljaju trajne posljedice zbog kojih će isti taj narod, vrlo teško pronaći ljubav svog života i doživjeti normalan spolni odnos.



Zato dragi naši političari, ja imam jedan prijedlog. Ako Vam je zaista svima stalo do boljitka i prosperiteta ove države, moj je prijedlog da se po hitnom postupku organiziraju novi izbori u RH.



Predlažem da se niti jedna stranka, niti jedna osoba, koja je do sada bila u politici ne smije prijaviti na te izbore, bez obzira je li ili nije obnašala izvršnu vlast. Dakle, neka vrsta dobrovoljne zabrane rade vaših stranaka i osoba koje su politički djelovale ove 23 godine.



Moratorij na izbore za vas i vaše članove trajat će 4 godine. Nakon 4 godine možete se ponovno prijaviti i ljudi mogu glasovati za Vas, te se shodno tome možete i vratiti na vlast koju toliko volite.



Smatram da je 4 godine dovoljno vremena da neki novi, prije svega pošteni, sposobni i stručni ljudi, s novim programima i idejama dekontaminiraju ovu zemlju i svježim i progresivnim idejama, uz poneku radikalnu mjeru, okrenu istu ne za 45 ili 90 ,već za 180 stupnjeva u pozitivu.



Ako to ne uspiju, vi ćete se vratiti za 4 godine i mi ćemo ponovno pristati na vašu redaljku i više se nikad nećemo buniti niti vam išta prigovarati.



I što kažete? Ne možete reći da to nije fer ponuda. Fer prema narodu koji je nezadovoljan sa svim vlastima do sada i traži novu šansu, a fer i prema vama, jer dobivate godišnji odmor, da se odmorite od napornog fizičkog rada na našim guzovima i skupite dovoljno snage i sokova da ako takva nova čista vlast ne uspije, nastavite tamo gdje ste stali.



Evo, ja ću na kraju ovog pisma, ljubazno zamoliti sve moje prijatelje, followere, njihove prijatelje i njihove followere da ovu malu građansku ideju puste u opticaj. Ako skupimo 20.000 virtualnih likeova i shareova značit će da im se ideja sviđa, a onda možda pokrenemo i referendum koji će imati smisla.



Oprostite ako smo smetali, ali htjeli bi dočekati mirnu starost i da barem damo kakvu takvu šansu našoj djeci.



U nadi da razumijete ovu našu želju, srdačno Vas pozdravljam i molim da ovo pisamce i vi podijelite s vašim članovima, jer mislim da će se i većina vaših članova složiti s ovom inicijativom. Naime i oni se osjećaju prevarenima, jer ima i među njima nekih s moralom i istinskom željom za boljitak.



PS: Namjerno sam pustio ovaj post navečer, a ne za radnog vremena da ne kazete da sam varao. Pozz i ljubazno molim podijeliti ako je ok".

Tekst se nastavlja ispod oglasa